钦定古今图书集成/明伦汇编/官常典/第242卷 > 伯荅沙
## 钦定古今图书集成/明伦汇编/官常典/第242卷 > 伯荅沙

按《元史忙哥撤儿传》：“忙哥撤儿孙伯荅沙，幼入宿卫
为宝儿赤，历事成宗、武宗，由光禄少卿擢同知宣徽
院事，升银青光禄大夫、宣徽院使，遥授左丞相。武宗
崩，护梓宫葬于北，守山陵三年乃还。仁宗即位，眷顾
益厚。延祐二年，拜中书右丞相。时承平日久，朝廷清
明，君臣端拱庙堂之上，而百姓乂安于下，一时号称”
极治。仁宗崩，帖木迭儿执政，改授集贤大学士，仍开
府仪同三司，录军国重事。未几，以大宗正札鲁忽赤
出镇北方，亦以清静为治，边民按堵。泰定间，还朝，加
太保。及倒剌沙构兵上都，兵溃，伯荅沙奉玺绂来上。
文宗嘉之，拜太傅，仍为札鲁忽赤。至顺三年薨。伯荅
沙为人，清慎宽厚，号称长者。其殁也，贫无以为敛，人
皆叹其廉。诏赠推忠佐理正德秉义功臣、开府仪同
三司、太师、上柱国，追封威平王。三子：长马马的斤，次
泼皮，次八郎。八郎期而孤，其母乞咬契氏二十而寡，
守节不他适。八郎后为大宗正府札鲁忽赤，能继其
先。有成立者，母氏之教也。